CELEX: 32020R0178
Language: hu
Date: 2020-01-31 00:00:00
Title: A Bizottság (EU) 2020/178 Végrehajtási Rendelete (2020. január 31.) a harmadik országokból érkező utasok, a postai szolgáltatásokat igénybe vevő ügyfelek és egyes vállalkozók számára a növényeknek, növényi termékeknek és egyéb anyagoknak az Unió területére való behozatalára vonatkozó, az (EU) 2016/2031 európai parlamenti és tanácsi rendelet szerinti tilalmakkal kapcsolatban nyújtandó információk bemutatásáról

10.2.2020   
               
               
                  HU
               
               
                  Az Európai Unió Hivatalos Lapja
               
               
                  L 37/1
               
            
         A BIZOTTSÁG (EU) 2020/178 VÉGREHAJTÁSI RENDELETE
         (2020. január 31.)
         a harmadik országokból érkező utasok, a postai szolgáltatásokat igénybe vevő ügyfelek és egyes vállalkozók számára a növényeknek, növényi termékeknek és egyéb anyagoknak az Unió területére való behozatalára vonatkozó, az (EU) 2016/2031 európai parlamenti és tanácsi rendelet szerinti tilalmakkal kapcsolatban nyújtandó információk bemutatásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre (1) és különösen annak 45. cikke (1) bekezdésének negyedik albekezdésére,
         mivel:
         
                     (1)
                  
                  
                     Az (EU) 2016/2031 rendelet előírja a tagállamok, a tengeri kikötők, a repülőterek üzemeltetői, valamint a nemzetközi fuvarozók számára, hogy bocsássanak információkat az utasok rendelkezésére a növényeknek, növényi termékeknek és egyéb anyagoknak az Unió területére való behozatalára vonatkozó tilalmakról és követelményekről.
                  
               
                     (2)
                  
                  
                     Ezeket az információkat a postai szolgáltatóknak és a távértékesítéssel foglalkozó vállalkozóknak is elérhetővé kell tenniük ügyfeleik számára.
                  
               
                     (3)
                  
                  
                     Az információknak könnyen és azonnal értelmezhetőknek kell lenniük. Ezért az utasok által szállított következő tiltott tárgyakat kell vizuálisan megjeleníteniük: ültetésre szánt növények, vágott virágok, gyümölcsök és zöldségek.
                  
               
                     (4)
                  
                  
                     Az egyértelműség érdekében az említett információknak magukban kell foglalniuk egy útmutatást is a növényeknek, növényi termékeknek és egyéb anyagoknak az Unió területére való behozatalára vonatkozó legfontosabb szabályokról és követelményekről. Ennek az útmutatásnak információt kell tartalmaznia arról, hogy mely gyümölcsök mentesülnek az (EU) 2016/2031 rendelet 73. cikke értelmében a növényegészségügyi bizonyítvány meglétével kapcsolatos követelmény alól, mely harmadik országok esetében nincs szükség növényegészségügyi bizonyítványra, és mely uniós területek esetében szükséges az említett bizonyítvány megléte.
                  
               
                     (5)
                  
                  
                     Ezeket az információkat valamennyi uniós beléptetési ponton vagy az Unióba tartó szállítóeszközön hozzáférhetővé kell tenni. A tagállamok számára lehetővé kell tenni további pontok – például az Unióból harmadik országokba való indulási pontok – kiválasztását is, ahol ezeket az információkat kellő időben hozzáférhetővé teszik az ezen országokból az Unióba később visszatérő utasok számára.
                  
               
                     (6)
                  
                  
                     E rendeletnek a kihirdetését követő harmadik napon kell hatályba lépnie annak biztosítása érdekében, hogy az utasok, a postai szolgáltatásokat igénybe vevő ügyfelek és a távértékesítéssel foglalkozó vállalkozók a lehető leghamarabb értesüljenek az új szabályok alkalmazásáról.
                  
               
                     (7)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            A harmadik országokból érkező utasok, a postai szolgáltatásokat igénybe vevő ügyfelek és egyes vállalkozók számára nyújtandó információk bemutatásáról
            
               (1)   A tagállamok, a tengeri kikötők és a repülőterek üzemeltetői, valamint a nemzetközi fuvarozók a harmadik országokból érkező utasok számára a mellékletben meghatározott információkat tartalmazó plakátokat helyeznek el valamennyi uniós beléptetési ponton vagy valamennyi, az Unióba tartó szállítóeszközön.
               A tagállamok, a tengeri kikötők és a repülőterek üzemeltetői, valamint a nemzetközi fuvarozók az Unión kívüli indulási pontokon is elhelyezhetik az első albekezdésben előírt plakátokat.
            
            
               (2)   A postai szolgáltatók és a távértékesítéssel foglalkozó vállalkozók legalább az interneten ügyfeleik rendelkezésére bocsátják a mellékletben meghatározott információkat.
            
            
               (3)   A mellékletben meghatározott információkat mind a fizikai helyszíneken, mind az interneten jól látható helyeken kell elhelyezni.
            
         
         
            2. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. január 31-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 317., 2016.11.23., 4. o.
         
      
      
         
            MELLÉKLET
            Az 1. cikkben említett plakát